Vyhlásenie výrobcov: nový zákon zlepší situáciu v zbere odpadov

***Najväčší slovenskí výrobcovia a dovozcovia uvádzajúci na slovenský trh majoritné množstvá obalov a elektrospotrebičov, odmietajú tvrdenia podpredsedu strany Most-Híd Zsolta Simona o údajne nepriaznivých dopadoch zákona o odpadoch na zber odpadov. Naopak, zavedenie princípu rozšírenej zodpovednosti výrobcov zásadne zvýši transparentnosť a významne zlepší situáciu v triedenom zbere odpadu ako aj v zbere elektroodpadu, čím prispeje k zlepšeniu životného prostredia. Výrobcovia a dovozcovia oceňujú proreformný návrh ministerstva životného prostredia, ktorý je plne v súlade s legislatívou Európskej únie a prakticky funguje už v mnohých členských krajinách.***

**Výrobcovia sa zaväzujú pokryť všetky obce zberom**

**Zavedenie princípu rozšírenej zodpovednosti výrobcov** a prenesenie zodpovednosti za financovanie triedeného zberu a nakladania s odpadmi z výrobkov na výrobcov alebo nimi prevádzkované organizácie zodpovednosti výrobcov, povedie k vyjasneniu a sprehľadneniu vzťahov v zbere odpadu. Transparentné vzťahy, prehľadnosť a jasne určená zodpovednosť je prvým krokom k zlepšeniu zberu a nakladania s odpadom. Spolu so spravodlivými cieľmi zberu a recyklácie prispeje k  postupnému znižovaniu množstva odpadu, ktorý dnes končí na skládkach. **Výrobcovia sa v rámci rozšírenej zodpovednosti zaväzujú zabezpečiť triedený zber ako aj zber elektroodpadu vo všetkých slovenských obciach a mestách.**

Z pohľadu výrobcov prináša návrh zákona o odpadoch jasné pravidlá v súlade so smernicami Európskej únie. **Nevytvára špecifické „slovenské“ nástroje a riešenia, ako bolo doteraz v tejto oblasti zvykom, ale zlepšuje to, čo bolo nastavené dobre a pozitívne sa inšpiruje fungujúcimi systémami nakladania s odpadmi v rámci EÚ.**

**Zachovanie konkurenčného prostredia pomôže efektivite**

**Tvrdenia Z. Simona o hrozbe monopolu sú výmyslom. Naopak, návrh zákona počíta s konkurenčným prostredím medzi organizáciami zodpovednosti výrobcov vo vzťahu k výrobcom aj k obciam a financovaniu ich zberu.** To bude vytvárať tlak na ich efektivitu a kvalitu poskytovaných služieb. Zákon preto správne odstraňuje centralizované riešenie (Recyklačný fond), ktoré dokázateľne odbúrava konkurenciu na všetkých úrovniach odpadového hospodárstva. Zrušením Recyklačného fondu sa tiež zruší dvojité vykazovanie vytriedeného a následne zhodnoteného odpadu. Zavedením informačného systému materiálového toku výrobkov a odpadov sa pre niekoľko tisíc výrobcov a dovozcov zníži administratívna náročnosť a zvýši prehľadnosť materiálového toku, čo prispeje k zlepšeniu podnikateľského prostredia.

**Zákonom navrhované koordinačné centrá** pre jednotlivé komodity **majú plniť výhradne informačnú, evidenčnú a koordinačnú činnosť vo vzťahu k výrobcom , obciam a ministerstvu.** Výrobcovia odmietajú akékoľvek úlohy koordinačných centier nad tento rozsah, nakoľko budú viesť k odbúraniu konkurencie a tým aj snáh o kontinuálne zefektívňovanie systému. V prípade elektroodpadu musia každému výrobcovi garantovať prístup k odpadu a budú dozerať, aby každý výrobca svoj odpad v plnej miere financoval a svoje náklady neprenášal na iných. V prípade triedeného zberu bude ich hlavnou úlohou zabezpečiť, aby sa zber zabezpečil aj v ekonomicky nezaujímavých oblastiach (lazy, malé obce a pod.).

**Autorizácia zvýši transparentnosť**

Navrhnutá spolupráca medzi obcami a systémami rozšírenej zodpovednosti výrobcov predstavuje v návrhu zákona transparentný systém, ktorý umožní výrobcom aj ministerstvu jednoducho kontrolovať plnenie zákonných povinností výrobcov a zároveň posudzovať efektivitu jednotlivých organizácií výrobcov. Ministerstvo prostredníctvom udeľovania autorizácií získa kontrolu a prehľad nad činnosťou týchto organizácií a umožní mu tak vyhodnotiť reálnu úspešnosť nimi deklarovaných aktivít. **Autorizácia umožní, aby sa na financovaní zberu a recyklácie odpadu spravodlivo podieľali všetci výrobcovia, ktorí ho cez svoje výrobky uviedli na trh.**

**Proti návrhu zákona protestujú len spoločnosti, ktorým vyhovuje dnešný neprehľadný systém**

Výrobcovia so znepokojením sledujú iniciatívy niektorých skupín zabrániť prijatiu reformného zákona o odpadoch. Iniciátorom takýchto aktivít sú subjekty, ktoré profitujú na súčasnom neprehľadnom systéme a ich jediným cieľom je zachovať ho čo najdlhšie. Neprehľadná evidencia a benevolentné pravidlá poškodzujú poctivých výrobcov a dovozcov a znevýhodňujú ich pred konkurenciou a na to následne doplácajú spotrebitelia. Súčasný systém je dlhodobo neudržateľný a ak sa nezmení, tak Slovenská republika nedokáže splniť požiadavky, ktoré na ňu kladú smernice EÚ a ktoré je povinná dlhodobo plniť.

**Autormi tohto vyhlásenia sú organizácie zastupujúce najväčších výrobcov a dovozcov obalov a elektrospotrebičov, ktorých cieľom je vytvoriť na Slovensku korektný, efektívny a trvalo udržateľný systémy zberu odpadu:**

[ASEKOL SK, s.r.o.,](http://www.asekol.sk/) [CECED Slovakia](http://cecedslovakia.sk/?q=node/5), [EKOLAMP Slovakia - Združenie výrobcov a distribútorov svetelnej techniky](http://www.ekolamp.sk/), [ELEKOS – Záujmové združenie výrobcov elektrozariadení](http://www.elekos.sk/), [ENVIDOM - Združenie výrobcov elektrospotrebičov pre recykláciu](http://www.envidom.sk/), [ENVI-PAK, a.s](http://www.envipack.sk/)., [ETALUX – Združenie výrobcov a dodávateľov svetelnej techniky](http://www.etalux.sk/), [Green Company, s. r. o.](http://www.greencompany.sk/),[Koordinačné centrum zberu elektroodpadu](http://www.kcelektroodpad.eu), [SLICPEN](http://www.slicpen.sk), [ZEO, s.r.o..](http://www.zeo.sk/)

...................................................................................................................................................................

**Pre ďalšie informácie kontaktujte:**

***Peter Valent,*** *koordinátor*  ***Jana Gemeranová,*** PR & Project Manager

***Koordinačné centrum zberu elektroodpadu ENVI-PAK, a.s.***

*Mobil: 0911 250 012*  *Mobil: 0903 191 888*

*e-mail: peter.valent@envidom.sk e-mail:* [*pr@envipak*](mailto:pr@envipak)*. sk*